《次韵罗世英》
宋代·王庭圭

蒙山三十年前话，耸壑昂霄见此郎。云子新粳抄饭白，石泉击火试茶香。

英豪满坐惊头角，锦绣诗成出肺肠。此日此公逢此客，更传秋榜助飞觞。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。